ไฟแนนซ์ทูเดย์
..สุรชัย ดนัยตั้งตระกูล อดีต สมาชิกวุฒิสภา (สว.) คนใกล้ชิด สมคิด จาตุศรีพิทักษ์ รองนายกรัฐมนตรี เตรียมตัวนั่งเป็นประธานธนาคารอาคาร สงเคราะห์ (ธอส.) คนใหม่ แทน เกริก วณิกกุล ที่มานั่งเป็นประธาน สมัย ม.ร.ว.ปรีดิยาธร เทวกุล นั่งเป็นรองนายกรัฐมนตรี โดยว่าที่ประธานคนใหม่ได้เดินทางเข้าดูห้องทำงานในแบงก์เป็นที่เรียบร้อยแล้ว
29 ต.ค. 2558

..สุรชัย ดนัยตั้งตระกูล อดีต สมาชิกวุฒิสภา (สว.) คนใกล้ชิด สมคิด จาตุศรีพิทักษ์ รองนายกรัฐมนตรี เตรียมตัวนั่งเป็นประธานธนาคารอาคาร สงเคราะห์ (ธอส.) คนใหม่ แทน เกริก วณิกกุล ที่มานั่งเป็นประธาน สมัย ม.ร.ว.ปรีดิยาธร เทวกุล นั่งเป็นรองนายกรัฐมนตรี โดยว่าที่ประธานคนใหม่ได้เดินทางเข้าดูห้องทำงานในแบงก์เป็นที่เรียบร้อยแล้ว 
..สำหรับ อังคณา ปิลันธน์โอวาท ไชยมนัส กรรมการผู้จัดการ ที่กำลังหมดวาระในไม่กี่วันนี้ คาดว่าจะได้แต่งตั้งเป็นกรรมการ ธอส. หรือที่ปรึกษาประธานกรรมการคนใหม่เพื่อสานนโยบายบ้านคนมีรายได้น้อยและปานกลาง ซึ่งกำลังเดินมาได้ดีต่อไป
..หากไม่มีอะไรพลิกผัน อารีพงศ์ ภู่ชอุ่ม ปลัดกระทรวงพลังงาน จะลุกจากเก้าอี้ประธานธนาคารกรุงไทย เพื่อให้สมชัย สัจจพงษ์ ปลัดกระทรวงการคลังคนใหม่ ไปนั่งเป็นประธานแบงก์วายุภักษ์ เพราะธนาคารของรัฐซึ่งอยู่ภายใต้สังกัดกระทรวงการคลัง ก็ควรมีผู้บริหารกระทรวงการคลังนั่งเป็นประธาน ขณะที่ กุลิศ สมบัติศิริ อธิบดีกรมศุลกากร ก็จะเข้ามานั่งเป็นประธานธนาคารออมสินคนใหม่แทน สมชัย ที่นั่งเป็นประธานอยู่ก่อนหน้านี้
..ในที่สุดคณะกรรมการป้องกันและปราบปรามการทุจริตแห่งชาติ (ป.ป.ช.) ก็มีมติกล่าวโทษ สาธิต รังคสิริ อดีตอธิบดีกรมสรรพากร และศุภกิจ ริยะการ อดีตสรรพากรพื้นที่กรุงเทพมหานคร 22 เนื่องจากละเว้นปฏิบัติหน้าที่การตรวจสอบการคืนภาษีมูลค่าเพิ่ม (แวต) กรณีที่มีการส่งออกเป็นเท็จ ทำให้รัฐเสียหาย 3,140 ล้านบาท หลังจากนี้อนุกรรมการข้าราชการพลเรือน (อ.ก.พ.) กระทรวงการคลัง ที่มี อภิศักดิ์ ตันติวรวงศ์ รมว.คลัง เป็นประธาน จะต้องพิจารณาให้ออก หรือไล่ออก ผู้บริหารทั้งสองคนต่อไป
..สำหรับกรณีขอคืนภาษีแวตส่งออกปลอมยังมีเจ้าหน้าที่ของกรมสรรพากรเกี่ยวข้องอีก 14 คน ซึ่งที่ผ่านมากรมสรรพากรได้พยายามดึงเรื่องการตรวจสอบ ทำให้ยังไม่ได้ข้อสรุป และเป็นหน้าที่ของ ประสงค์ พูนธเนศ อธิบดีกรมสรรพากร จะต้องเร่งดำเนินการเรื่องนี้เป็นการด่วน